11.8.2023.
LV
Eiropas Savienības Oficiālais Vēstnesis
C 283/55 Ceturtdiena, 2023. gada 16. februāris
12. šajā saistībā atgādina, ka daudzgadu finanšu shēmas starpposma pārskatīšana varētu dot iespēju stiprināt KLP budžetu un ņemt vērā inflācijas būtisko ietekmi uz ieguldījuma izmaksām un lauku saimniecību ienākumiem; mudina ES meklēt alternatīvus finansējuma avotus ārpus KLP, izstrādāt attiecīgus pasākumus, lai nodrošinātu mēslošanas līdzekļu cenas pieņemamību un pieejamību ES un mazinātu mēslošanas līdzekļu deficīta ekonomisko ietekmi;
13. atgādina dalībvalstīm par iespēju to KLP stratēģiskajos plānos izstrādāt īpašas ekoloģiskās shēmas, lai veicinātu bioloģiskos mēslošanas līdzekļus vai optimāla augsnes pH līmeņa lielāku attīstību, kam būtu nepieciešams mazāk mēslošanas līdzekļu un kas ļautu maksimāli izmantot ierobežotos krājumus, vai nozaru intervences nodaļā “Citas nozares”, kas cita starpā var ietvert pasākumus, lai stimulētu minerālo mēslošanas līdzekļu alternatīvu izstrādi, atbalstītu kopīgas un uz sadarbību vērstas pieejas deficīta scenārijiem un piemērotu inovācijas un tehnoloģijas, lai samazinātu mēslošanas līdzekļu izmantošanu;
14. atzīst un diferencēti atbalsta lauksaimniecības un pārtikas kooperatīvu lomu, ņemot vērā to loģistikas, organizatorisko un ekonomisko spēju veicināt vietējos projektus saistībā ar mēslošanas līdzekļu ražošanu gan no lauksaimniecības dzīvniekiem, gan no mēslošanas līdzekļu, kas ražoti no fosilā kurināmā, alternatīvām;
15. aicina Komisiju atbalstīt dalībvalstis, meklējot risinājumus KLP stratēģisko plānu efektīvai izmantošanai, lai palīdzētu risināt mēslošanas līdzekļu problēmu; mudina dalībvalstis vajadzības gadījumā pārskatīt savus KLP valsts stratēģiskos plānus, lai novērstu nepilnības nolūkā optimizēt un samazināt mēslošanas līdzekļu izmantošanu un barības vielu zudumus, stimulētu minerālo mēslošanas līdzekļu aizstāšanu un papildināšanu ar barības vielām no bioloģiskiem avotiem un paātrinātu piemērotus mēslošanas pasākumus, lai nodrošinātu augsnes auglību un optimālu ražu, vienlaikus novēršot oglekļa emisiju pārvirzi reģionos ar zemākiem ražošanas standartiem; uzsver, ka šie grozījumi būtu jāievieš laikus ar nosacījumu, ka netiek samazināts ražošanas apjoms un kvalitāte, un ka tie nebūtu jāuzskata par KLP valsts stratēģisko plānu grozījumu, kas ir atļauts tikai reizi gadā; uzsver nepārprotamās priekšrocības, ko šajā kontekstā kā mēslošanas pasākums var piedāvāt augseka ar pākšaugiem, ņemot vērā šādas prakses spēju piesaistīt nitrātus, tādējādi samazinot vajadzību pēc mēslošanas līdzekļiem; aicina Komisiju nodrošināt, lai visas dalībvalstis saviem lauksaimniekiem dotu iespēju izmantot uztvērējkultūras KLP laba lauksaimnieciskā un vidiskā stāvokļa kontekstā;
16. mudina dalībvalstis pilnībā izmantot potenciālu, ko sniedz nesen pieņemtā Regula (ES) 2019/1009, ar kuru pārskatīja noteikumus par to, kā ES mēslošanas līdzekļus darīt pieejamus tirgū, un kura nodrošina ES vienotā tirgus atvēršanu bioloģiskajiem un bioatkritumu mēslošanas līdzekļiem, piešķirot tiem piekļuvi CE zīmei;
17. aicina Komisiju atjaunināt kūtsmēslu definīciju Savienības tiesību aktos, skaidri nošķirot pārstrādātus un nepārstrādātus kūtsmēslus, lai tos pienācīgi reglamentētu, ņemot vērā to atšķirīgo sastāvu un piesārņojuma risku;
18. aicina Komisiju vākt zinātniskus pierādījumus par fermentētu kūtsmēslu un citu pārstrādātu bioloģisko barības vielu ietekmi uz klimatu un ūdens piesārņojuma risku; aicina Komisiju izmantot priekšrocības, ko videi sniedz fermentētu kūtsmēslu un citu pārstrādātu bioloģisko barības vielu izmantošana, ja tas ir zinātniski pierādīts, veicinot to izmantošanu un, iespējams, pielāgojot tiesību aktus;
19. pauž nožēlu par to, ka paziņojums neveicina ķīmisko mēslošanas līdzekļu bioloģisko alternatīvu izmantošanu, piemēram, RENURE, bioloģisko atkritumu digestātu, kas iegūts, anaerobi šķeļot lauksaimniecības dzīvnieku efluentu, un jebkuru citu efektīvu un pārbaudītu instrumentu, kuru var izmantot gan lauksaimniecībā, gan lopkopības nozarē, un prasa šajā nolūkā grozīt Nitrātu direktīvas III pielikumu, vienlaikus turpinot ievērot lietderības un drošības principus; aicina, ņemot vērā pašreizējo krīzi, noteikt pagaidu atkāpi, jo RENURE produkti un digestāts var aizstāt ķīmiskos mēslošanas līdzekļus, neradot papildu emisijas, slāpekļa zudumus vai kūtsmēslu ražošanu; aicina Komisiju bez turpmākas kavēšanās un vēlākais gaidāmajā integrētās barības vielu pārvaldības rīcības plānā (INMAP) ierosināt likumdošanas pasākumus, lai likumīgi un droši piemērotu Kopīgā pētniecības centra izstrādātos kritērijus, kas ļautu droši izmantot RENURE, pārsniedzot Nitrātu direktīvā noteiktos sliekšņus attiecībā uz nitrātjutīgajām zonām;